Návrh 

DOHODA   
medzi   vládou   Slovenskej   republiky   
a 
vládou Kazašskej republiky
o   leteckej   doprave

Vláda Slovenskej republiky a vláda  Kazašskej republiky

(ďalej len "zmluvné strany"),

ako  účastníci  Dohovoru  o   medzinárodnom  civilnom  letectve, otvoreného na podpis v Chicagu 7.  decembra 1944, a

želajúc si uzavrieť dohodu s cieľom zaviesť a prevádzkovať letecké dopravné služby medzi  územiami ich štátov a  mimo nich, 

dohodli sa takto:

ČLÁNOK 1
 Pojmy
 
     Na účely tejto dohody, pokiaľ v texte nie je uvedené inak:

a)  pojem  “dohovor”  znamená  Dohovor  o  medzinárodnom civilnom  letectve,  otvorený na podpis v Chicagu 7.  decembra 1944,  ktorý zahrňuje  akýkoľvek  dodatok  prijatý  podľa  článku  90  tohto dohovoru a akúkoľvek  zmenu  v dodatkoch alebo  v dohovore  podľa článku  90  a 94, ak tieto dodatky a zmeny boli prijaté oboma zmluvnými stranami,

b)  pojem “vládne orgány civilného letectva” znamená v prípade Slovenskej republiky  Ministerstvo dopravy, pôšt a telekomunikácií - sekciu civilného letectva, v prípade Kazašskej republiky Ministerstvo dopravy a komunikácií, alebo v  oboch  prípadoch  ľubovoľnú  osobu   alebo  orgán,  ktorý  je splnomocnený plniť funkcie  uvedených orgánov,

c)  pojem ”určená  letecká spoločnosť” znamená každú  leteckú spoločnosť,  ktorú  určila  písomne jedna zmluvná  strana  druhej zmluvnej  strane v súlade s článkom 3 tejto dohody na  vykonávanie medzinárodných leteckých služieb na určených trasách v súlade s článkom 2,  odsekom 1  tejto dohody,

d)  pojmy “územie”, “letecké dopravné služby”, “medzinárodné letecké dopravné služby”,    “letecká   spoločnosť” a “zastavenie  z  dôvodov , ktoré nie sú spojené s dopravou”  majú význam určený v článkoch 2 a 96 dohovoru,
 
e) pojem “kapacita” vo vzťahu k “dohodnutým službám” znamená kapacitu lietadla, ktoré sa používa na takéto služby, vynásobenú hustotou prepravy vykonávanej týmto lietadlom za príslušné obdobie  na trase alebo úseku trasy,

f)  pojem “dohodnuté služby” znamená pravidelné medzinárodné letecké dopravné služby na trasách určených v prílohe  tejto dohody na účely prepravy   cestujúcich,  nákladu  a   pošty,  oddelene  alebo   v  kombinácii,

g)  pojem “určená trasa” znamená trasu určenú v Pláne trás v prílohe tejto dohody,

h) pojem “príloha” znamená prílohu tejto dohody  alebo jej zmeny podľa ustanovení  článku 19 tejto dohody.  Príloha tvorí neoddeliteľnú súčasť dohody, pričom všetky odkazy na dohodu sa budú vzťahovať aj na prílohu (prílohy),

i) 	pojem  “tarifa”  znamená   cenu  účtovanú  leteckou spoločnosťou priamo alebo prostredníctvom jej agentov (vrátane zodpovedajúcej agentúrnej provízie) za leteckú prepravu cestujúcich (vrátane ich batožiny) alebo nákladu (s výnimkou pošty) vrátane:
I. 	podmienok určujúcich možnosti a použiteľnosť tarify,
II. 	poplatkov a podmienok za ďalšie súvisiace služby poskytované dopravcom v  súvislosti  s  leteckou  dopravou.  

              ČLÁNOK 2
               Udelenie práv

          1.  Každá zmluvná strana udelí druhej zmluvnej strane nasledujúce práva na vykonávanie dohodnutých medzinárodných leteckých dopravných služieb na určených trasách:

          a)  prelietavať  bez pristátia nad územím štátu zmluvnej strany udeľujúcej tieto práva,

          b) pristávať na území štátu zmluvnej strany udeľujúcej tieto práva na účely, ktoré  nesúvisia s leteckou dopravnou službou, a

          c)  pristávať na území štátu zmluvnej strany udeľujúcej tieto práva v bodoch menovaných na určených trasách v Pláne trás v prílohe tejto dohody na účely nakladania a vykladania cestujúcich, batožiny, nákladu  a pošty na komerčnom základe.

          2.    Žiadne z ustanovení odseku 1 tohto   článku  neumožní  určenej   leteckej  spoločnosti štátu jednej  zmluvnej strany na území štátu druhej  zmluvnej strany nakladať cestujúcich,  náklad alebo poštu určené pre iné miesto na území štátu druhej zmluvnej strany (kabotáž) a prepravovať ich za úhradu alebo za odplatný prenájom.

          3.   Letecké  spoločnosti štátov oboch zmluvných strán,  ktoré nie sú určené podľa článku 3 tejto dohody, môžu využívať práva určené v odseku 1 písm.  a) a b) tohto článku.

         4. Právo piatej leteckej slobody vzduchu bude udelené len na základe osobitnej dohody medzi vládnymi orgánmi civilného letectva oboch zmluvných strán.

                      ČLÁNOK 3
               Určenie leteckej spoločnosti a prevádzkové povolenie

          1.   Každá  zmluvná  strana má právo určiť jednu alebo niekoľko leteckých spoločností na účely poskytovania dohodnutých služieb, ako aj zrušiť alebo zmeniť takéto určenie. Takéto určenie, zrušenie alebo zmena nadobudne platnosť na základe písomného oznámenia medzi vládnymi orgánmi civilného letectva obidvoch zmluvných strán. 

          2. Vládne orgány civilného letectva, ktoré dostali takéto písomné určenie, vydajú bez zbytočného odkladu potrebné prevádzkové povolenie určenej leteckej spoločnosti štátu druhej zmluvnej strany v súlade s ustanoveniami odsekov 3 a 4 tohto článku a v súlade  s vnútroštátnymi právnymi predpismi ich štátu.

          3.   Vládne orgány civilného letectva jednej zmluvnej strany môžu  požadovať  od  leteckej spoločnosti určenej druhou  zmluvnou  stranou,  aby  preukázala svoju spôsobilosť na kvalifikované plnenie  podmienok vyplývajúcich z vnútroštátnych právnych predpisov, ktoré sú obvykle vyžadované týmito orgánmi pri poskytovaní medzinárodných leteckých dopravných služieb, v súlade s ustanoveniami dohovoru.

        4.   Každá zmluvná strana  má právo neakceptovať určenie leteckej spoločnosti a odmietnuť vydanie prevádzkového povolenia uvedeného v odseku  2 tohto článku,  alebo  zaviesť  také   podmienky, aké   považuje  za nevyhnutné pri uplatňovaní práv uvedených  v článku 2 tejto dohody  vždy  vtedy, keď zmluvná strana nemá dôkaz o tom,  že  prevažná časť vlastníctva a efektívna kontrola danej leteckej spoločnosti prislúchajú zmluvnej strane, ktorá ju určila, alebo jej štátnym príslušníkom.

          5.   Na základe prevádzkového povolenia podľa odseku 2 tohto   článku, určená  letecká   spoločnosť   môže   kedykoľvek začať poskytovať  dohodnuté služby pod podmienkou, že tarify sú schválené v súlade  s  ustanoveniami článku 13, kapacita podľa článku 14 a letové poriadky podľa článku 15  tejto dohody. 

               ČLÁNOK 4
          Zrušenie prevádzkového povolenia alebo pozastavenie práv

          1.   Vládne orgány civilného letectva každej zmluvnej strany  majú  právo zrušiť prevádzkové povolenie alebo  pozastaviť vykonávanie  práv uvedených v článku 2 tejto  dohody určenou leteckou spoločnosťou štátu druhej zmluvnej strany, alebo uložiť také  podmienky,  aké považujú za nevyhnutné pri vykonávaní týchto práv, ak:

          a)  určená  letecká spoločnosť nemôže dokázať,  že  prevažná časť vlastníctva  a efektívna kontrola danej leteckej spoločnosti prislúchajú zmluvnej strane, ktorá určila leteckú  spoločnosť, alebo  jej štátnym príslušníkom; alebo

          b)  určená  letecká  spoločnosť  nedodržiava alebo  porušuje vnútroštátne právne predpisy  štátu zmluvnej strany poskytujúcej tieto práva; alebo

          c) určená letecká spoločnosť nezabezpečuje dohodnuté služby v súlade s podmienkami stanovenými  v tejto dohode.

2.  Právo na okamžité zrušenie, pozastavenie práv, alebo uloženie podmienok  podľa odseku 1 tohto článku sa uplatní až po konzultácii s druhou zmluvnou stranou v súlade s článkom 18 tejto dohody, okrem prípadu, keď hrozí ďalšie porušovanie vnútroštátnych právnych predpisov.

            ČLÁNOK 5
                         Vykonávanie vnútroštátnych právnych predpisov

          1.   Vnútroštátne právne predpisy štátu jednej zmluvnej  strany, ktoré  sa  týkajú vstupu,  pobytu  alebo  odletu lietadiel z jeho územia, viazaných pravidlami medzinárodnej leteckej dopravy, alebo ktoré sa týkajú prevádzky a navigácie takýchto lietadiel na svojom  území,  budú aplikované aj na lietadlá  určenej  leteckej  spoločnosti štátu druhej  zmluvnej strany počas vstupu, odletu  alebo pokým sa budú nachádzať nad územím štátu prvej zmluvnej strany.

          2.  Vnútroštátne právne predpisy štátu jednej zmluvnej strany, ktoré upravujú vstup, pobyt, tranzit a výstup z jeho územia cestujúcich, posádky, batožiny, nákladu a pošty, ako aj  predpisy upravujúce vstup, colné vybavovanie, prisťahovalectvo, vysťahovalectvo, pasy, clá, menové a hygienické opatrenia, budú dodržiavané leteckou spoločnosťou štátu druhej zmluvnej strany pri vstupe, odlete  a počas pobytu na území štátu prvej zmluvnej strany.

          3.  Na požiadanie jednej zmluvnej strany dá druhá  zmluvná strana   leteckej spoločnosti, ktorá využíva práva na  leteckú prepravu  v  obidvoch  štátoch,  súhlas  na  prijatie takých opatrení,  ktoré zabezpečia, že sa budú prepravovať len cestujúci s  cestovnými  dokladmi,  ktoré  sa  vyžadujú  pri  vstupe  alebo tranzite cez uvedený štát. V prípade, že prepravovaný cestujúci nesplní požiadavky vnútroštátnych právnych predpisov pre vstup na územie štátu druhej zmluvnej strany, letecká spoločnosť je povinná prepraviť ho späť na náklady tejto leteckej spoločnosti.

         4.   Každá zmluvná strana prijme na prešetrenie osobu, ktorá bola  vrátená  z  miesta  príletu po tom, čo sa  zistilo,  že  je nežiadúca,  ak sa táto osoba pred nastúpením do lietadla  na území jej štátu zdržiavala, čo sa netýka priameho tranzitu. 

ČLÁNOK 6
Zabezpečenie ochrany civilného letectva

	1.  V súlade s právami a záväzkami vyplývajúcimi z medzinárodného práva zmluvné  strany opätovne potvrdzujú, že ich  vzájomné záväzky  pri  zaistení  bezpečnosti  civilného  letectva  proti činom nezákonného zasahovania tvoria neoddeliteľnú súčasť tejto dohody. 

          2.   Bez  poškodenia svojich práv a záväzkov vyplývajúcich z medzinárodného práva zmluvné  strany  budú  postupovať predovšetkým v  súlade  s ustanoveniami  Dohovoru  o  trestných a niektorých iných činoch spáchaných na palube lietadla podpísaného v Tokiu  14.  septembra  1963,  Dohovoru o potlačení protiprávneho  zmocnenia  sa  lietadiel  podpísaného  v  Haagu  16.  decembra  1970 a  Dohovoru  o  potláčaní  protiprávnych  činov ohrozujúcich bezpečnosť civilného  letectva podpísaného  v  Montreale  23.   septembra   1971 a Protokolu  o boji s protiprávnymi činmi násilia na letiskách slúžiacich medzinárodnému civilnému letectvu podpísaného v  Montreale  24. februára  1988, ak k nemu štáty obidvoch zmluvných strán pristúpili alebo akéhokoľvek iného dohovoru o leteckej bezpečnosti, ku ktorému štáty obidvoch zmluvných strán pristúpia.

          3.  Zmluvné strany si na požiadanie navzájom poskytnú všetku pomoc nevyhnutnú na zabránenie nezákonnému zmocneniu sa civilných lietadiel  a  pri iných  nezákonných činoch  proti  bezpečnosti  takýchto lietadiel,  ich  cestujúcich  a posádok, letísk a  zariadení  na leteckú  navigáciu  a  na zabránenie akejkoľvek inej hrozbe proti  bezpečnosti civilného letectva.

          4.   Zmluvné  strany  budú vo vzájomných  vzťahoch  konať  v súlade s ustanoveniami o bezpečnosti letectva, ktoré boli prijaté Medzinárodnou organizáciou civilného letectva a  zaradené  ako dodatok k dohovoru do tej miery, do akej sú tieto opatrenia pre zmluvné  strany prijateľné; budú vyžadovať, aby prevádzkovatelia lietadiel v ich registri alebo prevádzkovatelia lietadiel, ktorí majú stále obchodné sídlo, alebo svoje trvalé pôsobisko  na území štátu danej zmluvnej strany, ako aj prevádzkovatelia letísk na území ich štátu, konali  v  súlade  s týmito  ustanoveniami  o  bezpečnosti letectva.

	5.   Každá zmluvná strana súhlasí, že je možné vyžadovať od prevádzkovateľov lietadiel  dodržiavanie  ustanovení o leteckej bezpečnosti uvedených v odseku 4 tohto článku  požadovaných druhou  zmluvnou  stranou pri prílete, odlete,  alebo  pokým sú na území štátu druhej zmluvnej strany.

          6.   Každá  zmluvná  strana  zaručí,  že  na   území  jej štátu sa budú účinne uplatňovať primerané opatrenia na ochranu lietadla a pri prehliadke cestujúcich, posádky, príručnej batožiny, batožiny, nákladu  a  leteckých  zásob pred a počas nástupu  alebo  nakladania. V prípade konkrétnej hrozby každá  zmluvná  strana vykoná, na základe požiadavky druhej  zmluvnej  strany, osobitné bezpečnostné  opatrenia.

          7.  Ak sa vyskytne prípad alebo hrozba nezákonného zmocnenia  sa   civilných lietadiel  alebo  iný  nezákonný čin  proti bezpečnosti takýchto lietadiel, ich cestujúcich a posádky, letísk  alebo zariadení na leteckú navigáciu,  zmluvné strany si budú navzájom  pomáhať  uľahčením komunikácie  a inými  vhodnými opatreniami určenými na rýchle a bezpečné  ukončenie takéhoto prípadu alebo odstránenie hrozby.

          8.   Ak  má zmluvná strana dôvodné podozrenie, že druhá zmluvná strana nedodržala  ustanovenia o  bezpečnosti  letectva uvedené  v  tomto článku, vládne orgány civilného letectva  tejto zmluvnej  strany môžu požiadať o urýchlené konzultácie s vládnymi orgánmi civilného letectva druhej zmluvnej strany.

          9.   Nedosiahnutie uspokojivej dohody do jedného mesiaca odo dňa  podania  takejto  žiadosti je dôvodom pre odobratie, zrušenie, obmedzenie prevádzkového povolenia alebo uloženie podmienok v prevádzkovom povolení leteckej spoločnosti alebo leteckých spoločností štátu druhej zmluvnej strany. V prípade nebezpečenstva môžu zmluvné strany uskutočniť  predbežné opatrenia  ešte  pred  uplynutím tejto mesačnej lehoty.

ČLÁNOK 7
Bezpečnosť leteckej prevádzky a inšpekcia na ploche

	1. Každá zmluvná strana môže kedykoľvek požiadať o konzultácie týkajúce sa bezpečnostných noriem, ktoré prijala druhá zmluvná strana, k akýmkoľvek otázkam, ako sú posádka, lietadlo alebo jeho prevádzka. Konzultácie sa začnú v lehote tridsiatich (30) dní odo dňa prijatia žiadosti.

	2. Ak po konzultáciách jedna zmluvná strana zistí, že druhá zmluvná strana účinne nedodržiava alebo neuplatňuje bezpečnostné normy, ktoré sa rovnajú minimálnym podmienkam stanoveným v tom čase podľa dohovoru, oznámi druhej zmluvnej strane tieto zistenia a navrhne opatrenia, ktoré považuje za nevyhnutné na splnenie týchto minimálnych podmienok. Druhá zmluvná strana zaistí vhodnú nápravu. Nezaistenie vhodnej nápravy do pätnástich (15) dní alebo v lehote, ktorej dĺžku môžu dohodnúť, bude dôvodom na uplatnenie ustanovení článku 4 tejto dohody (zrušenie, pozastavenie a zmena prevádzkového povolenia).

	3. Nezávisle od záväzkov podľa článku 33 dohovoru môže byť lietadlo štátu jednej zmluvnej strany, ktoré poskytuje služby na územie alebo z územia štátu druhej zmluvnej strany a pokým sa nachádza na tomto území, podrobené kontrole oprávnenými zástupcami štátu druhej zmluvnej strany na palube a okolo lietadla, aby  sa overila platnosť dokumentov lietadla a jeho posádky a zrejmé podmienky lietadla a jeho vybavenia (ďalej len “inšpekcia na ploche”), ak sa tým nespôsobí zbytočné meškanie.

	4. Ak takáto inšpekcia na ploche alebo séria inšpekcií na ploche vyvolá:
	
a) vážne pochybnosti o tom, či lietadlo alebo jeho prevádzka spĺňa minimálne podmienky stanovené v tom čase podľa dohovoru, alebo
	
b) vážne znepokojenie nad neúčinným dodržiavaním alebo uplatňovaním bezpečnostných noriem v tom čase stanovených podľa dohovoru, 

zmluvná strana vykonávajúca inšpekciu môže na účely článku 33 dohovoru  vyhlásiť, že podmienky, za ktorých boli osvedčenia alebo licencie pre toto lietadlo alebo jeho posádku vydané alebo uznané za platné, alebo podmienky, za ktorých je toto lietadlo prevádzkované, sa nerovnajú minimálnym podmienkam stanoveným podľa dohovoru, ani ich nepresahujú.

	5. Ak zástupca leteckej spoločnosti zabráni vykonaniu inšpekcie na ploche lietadla, ktoré prevádzkuje letecká spoločnosť štátu jednej zmluvnej strany, podľa odseku 3 tohto článku, môže druhá zmluvná strana usúdiť, že vzniknú závažné problémy podľa odseku 4 tohto článku a môže vyvodiť dôsledky v ňom uvedené.

	6. Každá zmluvná strana si vyhradzuje právo bezodkladne pozastaviť alebo zmeniť prevádzkové povolenie leteckej spoločnosti štátu druhej zmluvnej strany, ak zmluvná strana usúdi, či už v dôsledku inšpekcie na ploche, sérií inšpekcií na ploche, zákazu vykonania inšpekcie na ploche, konzultácií alebo inak, že toto okamžité opatrenie je nevyhnutné z hľadiska bezpečnosti leteckej prevádzky.

	7. Akékoľvek opatrenie prijaté jednou zmluvnou stranou podľa odsekov 2 alebo 6 tohto článku bude odvolané, ak zanikne dôvod jeho prijatia.

ČLÁNOK 8
Uznanie osvedčení a licencií

          1.    Osvedčenia  o  spôsobilosti   lietadiel   na   lietanie,  osvedčenia   o kvalifikácii  prevádzkovateľov  a   licencie,  ktoré  vydala  alebo vyhlásila  za  platné  jedna  zmluvná strana, budú  po  dobu  ich  platnosti  uznané  za  platné  aj  druhou  zmluvnou  stranou,  ak požiadavky,  na základe  ktorých  boli   tieto  osvedčenia alebo licencie vydané  alebo vyhlásené za platné, zodpovedajú minimálnym normám, ktoré môžu byť požadované v súlade s dohovorom, alebo ich presahujú.

          2.   Každá zmluvná strana si vyhradzuje právo  odmietnuť uznať,  na účely letov ponad územie jej štátu,  platnosť osvedčení  o kvalifikácii a licencií, ktoré udelila druhá zmluvná strana alebo iný štát štátnym príslušníkom prvej zmluvnej strany.

         ČLÁNOK 9
      Oslobodenie od cla, daní a iných platieb

          1.   Každá zmluvná  strana v najvyššej možnej miere v súlade s jej vnútroštátnymi právnymi predpismi a na základe reciprocity oslobodí určenú  leteckú  spoločnosť alebo spoločnosti štátu druhej zmluvnej  strany od dovozných obmedzení, cla, dane z pridanej hodnoty, spotrebných  daní,  inšpekčných poplatkov  a  iných vnútroštátnych  ciel  a  platieb za lietadlá, palivo, mazivá, spotrebné technické zásoby, náhradné dielce vrátane motorov, obvyklé palubné vybavenie, zásoby lietadla (vrátane potravín, nápojov, tabakových výrobkov a iných výrobkov určených na predaj cestujúcim v obmedzených množstvách počas letu) a ďalšie položky, ktoré budú použité výlučne v súvislosti s prevádzkou a  službami na palube lietadla určenej  leteckej  spoločnosti poskytujúcej dohodnuté služby, ako aj za tlačené zásoby leteniek, prepravné doklady pre nákladnú dopravu,  akékoľvek  tlačené materiály, ktoré  majú  označenie spoločnosti  a zvyčajný propagačný materiál  poskytovaný určenou leteckou spoločnosťou bezplatne.

          2.   Oslobodenie  zaručené  týmto článkom sa vzťahuje na položky uvedené v odseku 1 tohto článku 
          a)  dovezené  na  územie štátu jednej  zmluvnej  strany  určenou leteckou spoločnosťou štátu druhej zmluvnej strany, alebo v jej mene,
                                                                               
          b) ponechané na palube lietadla určenej leteckej spoločnosti štátu jednej  zmluvnej  strany  po prílete na územie alebo odlete  z  územia štátu druhej zmluvnej strany,
                                                                                
          c)  naložené na palubu lietadla určenej leteckej spoločnosti štátu jednej zmluvnej strany na území štátu druhej zmluvnej strany s úmyslom použiť ich pri poskytovaní dohodnutých služieb,                                               
                                                                                
          bez ohľadu na to, či sú takéto položky  úplne alebo čiastočne použité  alebo spotrebované na území štátu zmluvnej strany  poskytujúcej oslobodenie, ak neboli scudzené na území štátu tejto zmluvnej strany.

          Položky  uvedené pod písm. a),  b),  a  c) tohto odseku sa môžu  podrobiť colnej  kontrole.

          3.  Obvyklé palubné vybavenie, ako aj materiály a  zásoby bežne  sa  nachádzajúce  na palube lietadla  určenej  leteckej spoločnosti  štátu jednej  zmluvnej strany možno vyložiť  na  území štátu druhej  zmluvnej  strany  len so súhlasom colných  orgánov  daného štátu.   V takom prípade môžu byť na určitý čas uskladnené  pod ich dohľadom, kým sa opäť nevyvezú alebo sa  s nimi inak nenaloží v súlade s colnými predpismi.

ČLÁNOK 10
         Poplatky za použitie letísk a leteckých zariadení

          1.   Poplatky,  ktoré sa vyberajú na území  štátu jednej  zmluvnej strany  za použitie letísk a iných leteckých zariadení lietadlami každej  určenej   leteckej spoločnosti štátu druhej  zmluvnej  strany, nebudú  vyššie ako poplatky, ktoré sa vyberajú za  lietadlá domácich leteckých    spoločností poskytujúcich podobné medzinárodné letecké dopravné služby.

          2.   Žiadna  zo  zmluvných  strán  nebude  uprednostňovať letecké spoločnosti svojho alebo iného štátu pred  leteckou spoločnosťou štátu druhej zmluvnej strany poskytujúcou podobné medzinárodné letecké dopravné služby pri používaní letísk,  služieb riadenia letovej prevádzky a  pridružených  zariadení,   ktoré  má  pod   vlastnou  kontrolou.

       ČLÁNOK 11
    Priamy tranzit

          Cestujúci, ktorí sa prepravujú  priamym tranzitom cez územie štátu zmluvnej  strany a  neopúšťajú priestory  letiska na to určené, sa podrobia iba zjednodušenej colnej a pasovej kontrole.  Batožina  a  náklad  v priamom tranzite sú oslobodené od cla, daní a iných platieb.

ČLÁNOK 12
Prevod  peňažných prostriedkov

          1. Každá zmluvná strana na požiadanie udelí určenej leteckej spoločnosti štátu druhej zmluvnej strany právo zameniť a previesť prebytok príjmov nad vynaloženými výdavkami do svojho štátu. Výmena a prevod sa uskutočnia bez  obmedzení vo výmennom kurze platnom v čase predloženia žiadosti o prevod a nebude  podliehať žiadnym  poplatkom s výnimkou bežných poplatkov, ktoré účtujú banky za takéto služby. Ak zúčtovanie medzi zmluvnými stranami upravuje osobitná dohoda, potom budú platiť ustanovenia tejto osobitnej dohody.

          2.   Každá zmluvná strana uľahčí prevod takýchto peňažných prostriedkov  do  štátu druhej zmluvnej strany. Prevod sa uskutoční bez zbytočného odkladu.

        ČLÁNOK 13
      Schválenie taríf

          1.   Tarify  a  príslušné  provízie agentúry,  ktoré  sa    účtujú  za  prepravu cestujúcich  a  tovaru na určených trasách v súlade s odsekom 1 článku 2 tejto dohody, podliehajú  schváleniu   vládnymi  orgánmi  civilného letectva  zmluvných strán.  Tarify by  mali zohľadňovať náklady na prevádzku, primeraný zisk, platné podmienky súťaže a trhu, ako aj záujmy užívateľov prepravy.

          2.   Tarify uvedené v článku 1 tejto dohody a v  odseku 1 tohto článku,  budú,  ak je to možné, dohodnuté určenými leteckými  spoločnosťami štátov oboch  zmluvných strán po  konzultácii s  inými  leteckými  spoločnosťami.   Takú  dohodu možno dosiahnuť  použitím vhodného  medzinárodného mechanizmu  určovania sadzieb,  alebo pravidiel združenia  IATA.

          3.  Všetky takto dohodnuté tarify sa predkladajú na schválenie vládnym orgánom civilného letectva  zmluvných  strán  minimálne tridsať (30) dní pred predpokladaným dátumom ich zavedenia. V osobitných prípadoch možno túto lehotu na základe súhlasu vládnych orgánov civilného letectva skrátiť.

        4. Schválenie taríf sa udeľuje bezodkladne, alebo, ak  ani  jeden  z  vládnych  orgánov  civilného  letectva  zmluvných strán nevyjadrí  svoj  nesúhlas s  navrhovanými  tarifami  do pätnástich (15) dní odo dňa ich predloženia v súlade s odsekom 3 tohto článku, tarify sa pokladajú za  schválené.  V prípade, že sa lehota na predloženie skrátila,  vládne orgány  civilného  letectva sa môžu dohodnúť aj na skrátení lehoty, v ktorej sa musí oznámiť nesúhlas.

         5.   Tarify určené podľa  ustanovení tohto  článku ostávajú v platnosti dovtedy, kým sa neurčia nové tarify. Nebudú však platiť dlhšie ako dvanásť  (12) mesiacov odo dňa, v ktorom sa mala ich platnosť skončiť.

          6.   Ak tarify nemožno dohodnúť  v súlade s odsekom  2 tohto  článku,  alebo, ak v lehote podľa odseku 4 tohto článku bol oznámený nesúhlas s tarifami, vládne  orgány civilného letectva zmluvných strán sa  pokúsia určiť tarify vzájomnou dohodou.

          7.   Ak  vládne  orgány civilného letectva  zmluvných  strán neurčia tarify v súlade s odsekom 6  tohto článku, spor sa bude riešiť podľa ustanovení článku 20 tejto dohody. 

         ČLÁNOK 14
     Kapacita

          1.   Kapacitu  dohodnutých  služieb  poskytovaných  určenými leteckými  spoločnosťami  schvaľujú vládne  orgány civilného  letectva obidvoch zmluvných strán na základe  princípu  spravodlivosti a rovnakých podmienok pre určené letecké spoločnosti štátov oboch zmluvných strán.

          2.   Pri poskytovaní dohodnutých služieb budú určené letecké spoločnosti štátu každej  zmluvnej  strany brať do úvahy záujmy  určených leteckých spoločností štátu druhej zmluvnej strany tak, aby neprimerane neovplyvnili služby,  ktoré   tieto letecké  spoločnosti poskytujú  na  tej istej trase alebo jej časti. 

          3.   Dohodnuté  služby,  ktoré  poskytujú  určené  letecké spoločnosti štátov zmluvných strán, budú zohľadňovať požiadavky verejnosti na  prepravu  na určených  trasách  a  ich prvotným  cieľom je zabezpečenie zodpovedajúcej kapacity pri dostatočnom činiteli vyťaženia  tak, aby sa  vyhovelo súčasným a predpokladaným požiadavkám na prepravu  cestujúcich a/alebo nákladu vrátane pošty medzi územiami štátov oboch zmluvných strán.

           ČLÁNOK 15
         Letové poriadky

          1.  Určená letecká spoločnosť štátu jednej zmluvnej strany požiada vládne orgány civilného letectva druhej zmluvnej strany o schválenie letového poriadku svojich zamýšľaných služieb najneskôr štyridsaťpäť  (45) dní vopred,   s určením frekvencie, typu lietadla, časov, konfigurácie a počtu sedadiel pre  verejnosť  a  dobu platnosti letového poriadku.

          2.   Ak chce určená letecká spoločnosť prevádzkovať dodatkové  lety, ktoré nie sú obsiahnuté v letovom poriadku, bude si tieto lety dojednávať s určenou leteckou spoločnosťou  štátu druhej  zmluvnej  strany.  V prípade, že medzi určenými leteckými spoločnosťami nedôjde k dohode, záležitosť  rozhodnú  vládne orgány  civilného  letectva tej zmluvnej strany, ktorá  by  mala akceptovať dodatkové lety.

          3.   Každá  následná  zmena  schváleného  letového  poriadku určenej  leteckej spoločnosti štátu jednej zmluvnej strany, okrem zmeny typu  lietadla vynútenej prevádzkovými príčinami, sa predloží na schválenie vládnym orgánom civilného letectva štátu druhej zmluvnej strany.

ČLÁNOK 16
Obchodná činnosť

          1.   Každá  zmluvná  strana zaručí na  základe  reciprocity každej  určenej leteckej spoločnosti štátu druhej zmluvnej strany právo na zriadenie si kancelárií na území jej štátu a zamestnávanie administratívneho, obchodného a  technického  personálu podľa  potreby tejto určenej leteckej spoločnosti .

          2.   Zriadenie kancelárií a zamestnávanie personálu podľa odseku 1 tohto článku  podlieha vnútroštátnym právnym predpisom  platným na území štátu príslušnej zmluvnej strany týkajúcim sa prijímania cudzincov a  ich  pobytu na území štátu príslušnej zmluvnej strany.  

          3.    Každá zmluvná strana  zaručí každej leteckej spoločnosti určenej druhou zmluvnou stranou právo na  predaj  svojich  prepravných  služieb   na  vlastné  prepravné  doklady  priamo  vo svojich  obchodných  kanceláriách  a  prostredníctvom svojich agentov na území  štátu druhej  zmluvnej strany akémukoľvek zákazníkovi a v ktorejkoľvek mene.

          4.   Každá zmluvná  strana na základe reciprocity udelí   každej určenej  leteckej  spoločnosti štátu druhej zmluvnej strany právo na vlastné pozemné služby vybavenia cestujúcich, batožiny, nákladu a pošty na území štátu prvej zmluvnej strany. Toto právo nezahŕňa pozemnú obsluhu lietadla, ktorá ostáva v právomoci prevádzkovateľov letísk.

ČLÁNOK 17
Oznamovanie informácií o prevádzke a štatistických údajov

          l.   Určené  letecké  spoločnosti  oznámia  vládnym  orgánom  civilného letectva zmluvných strán najneskôr mesiac pred začatím poskytovania leteckých dopravných  služieb  na  určených  trasách podľa článku 2, odsek  1 tejto dohody typy služieb, typy lietadiel, ktoré budú  používať a letové poriadky.  Toto ustanovenie sa vzťahuje aj na neskoršie  zmeny.

          2. Vládne orgány civilného letectva jednej zmluvnej strany budú na  žiadosť vládnych orgánov civilného letectva druhej zmluvnej strany poskytovať také pravidelné alebo iné štatistické údaje o každej určenej leteckej spoločnosti, ktoré môžu byť  odôvodnene vyžadované  na  účely  preskúmania    kapacity  poskytovanej  určenou leteckou  spoločnosťou štátu prvej zmluvnej strany na určených trasách. Tieto údaje budú obsahovať všetky informácie potrebné na určenie objemu vykonávaných prepráv, ako aj údaje o  štartovacích a  cieľových  bodoch  vykonávanej  dopravy.

ČLÁNOK 18
Konzultácie

          1. Vládne orgány  civilného letectva   obidvoch  zmluvných  strán budú v duchu dobrej spolupráce priebežne konzultovať vzájomným rokovaním alebo písomne všetky otázky týkajúce sa vykonávania tejto dohody a jej príloh.

2.   Každá  zmluvná  strana  môže kedykoľvek  požiadať o konzultácie  k akémukoľvek problému týkajúcemu sa tejto dohody.  Konzultácie sa začnú do šesťdesiatich (60) dní od prijatia  požiadavky druhou zmluvnou stranou,  ak  sa  zmluvné  strany  nedohodli inak.

ČLÁNOK 19
Zmeny 

          1.   Ak  zmluvná   strana  pokladá za potrebné  zmeniť ktorékoľvek ustanovenie tejto dohody, také zmeny, ak boli dohodnuté medzi zmluvnými stranami, nadobudnú  platnosť  po ich potvrdení  výmenou diplomatických nót.

          2.   Zmeny  prílohy tejto dohody môžu  byť  písomne dohodnuté priamo vládnymi orgánmi civilného letectva zmluvných strán.

          3.    Ak  pre  obidve   zmluvné  strany  nadobudne  platnosť  všeobecný mnohostranný  dohovor o leteckej doprave, bude táto dohoda zmenená v takom rozsahu, aby  jej  ustanovenia boli v súlade s ustanoveniami tohto dohovoru.  

ČLÁNOK 20
Riešenie sporov

          1.    Akýkoľvek  spor  týkajúci   sa   výkladu   alebo vykonávania  tejto  dohody, alebo prílohy, sa bude  riešiť priamymi  rokovaniami  medzi vládnymi orgánmi civilného  letectva zmluvných strán.  Ak vládne orgány civilného letectva nedospejú k dohode, spor sa vyrieši diplomatickou cestou.

          2.   Ak  sa spor nevyrieši podľa odseku  1 tohto článku,  predloží sa na požiadanie niektorej zmluvnej strany rozhodcovskému orgánu. 

	3. Rozhodcovský orgán sa ustanoví  podľa  potreby takto: 
a) každá zmluvná strana vymenuje jedného člena,

b) tretí člen rozhodcovského orgánu, ktorý musí byť príslušníkom  tretieho štátu, a ktorý bude predsedať rozhodcovskému orgánu, bude vymenovaný po dohode zmluvných strán,

c) členovia rozhodcovského orgánu budú vymenovaní do dvoch mesiacov  a predseda do troch mesiacov odo dňa, kedy jedna zmluvná strana informovala druhú zmluvnú stranu o svojom úmysle predložiť spor rozhodcovskému orgánu.

          4.   Ak  sa lehoty uvedené v odseku  3 tohto článku nedodržia,   jedna zo zmluvných strán môže, ak sa nedohodlo inak,  požiadať  prezidenta Rady Medzinárodnej organizácie civilného letectva (ICAO), aby vymenoval  potrebných členov rozhodcovského orgánu.  Ak je prezident príslušníkom štátu jednej zo zmluvných  strán, alebo ak existujú iné prekážky pri výkone tejto funkcie, potrebné vymenovania vykoná  viceprezident, ktorý bude miesto neho určený.

         5. Rozhodcovský orgán prijme rozhodnutia na základe väčšiny hlasov. Takéto rozhodnutia sú pre zmluvné strany záväzné. 

         6. Každá zmluvná  strana  bude znášať náklady za svojho člena, ako aj za svoje zastúpenie v rozhodcovskom konaní; náklady na predsedu a akékoľvek  iné  náklady budú niesť obe  zmluvné  strany rovnakým dielom.  Vo všetkých ostatných ohľadoch rozhodcovský orgán určí svoj vlastný postup.

ČLÁNOK 21
Registrácia v ICAO

          Táto  dohoda  a všetky jej  zmeny, podľa článku 19 tejto dohody budú registrované v Medzinárodnej  organizácii civilného letectva (ICAO).

ČLÁNOK 22
Počítačové rezervačné systémy

	Obe zmluvné strany budú na území ich štátu používať Kódex ICAO pre používanie počítačových rezervačných systémov v súlade s inými platnými predpismi a záväzkami týkajúcimi sa počítačových rezervačných systémov.

ČLÁNOK 23
Vypovedanie dohody

          1.  Táto dohoda  sa uzaviera na neurčitý čas.

          2. Každá zo zmluvných strán môže dohodu písomne vypovedať. Oznámenie o výpovedi bude  súčasne  odoslané  Medzinárodnej organizácii civilného  letectva. Platnosť tejto  dohody skončí dvanásť (12)  mesiacov  odo dňa prijatia  oznámenia o výpovedi druhou zmluvnou stranou, ak sa zmluvné  strany nedohodnú na odvolaní tohto oznámenia pred uplynutím výpovednej lehoty. Ak druhá zmluvná strana nepotvrdí prijatie oznámenia 
o výpovedi,   oznámenie bude považované za prijaté uplynutím štrnástich (14) dní  odo dňa jeho prijatia Medzinárodnou organizáciou civilného letectva.

ČLÁNOK 24
Nadobudnutie platnosti

           Táto  dohoda podlieha vnútroštátnemu schváleniu každej zmluvnej strany a nadobudne  platnosť  šesťdesiatym (60) dňom  odo dňa výmeny  nót o tomto vnútroštátnom schválení. 

	Dňom nadobudnutia platnosti tejto dohody sa skončí vo vzťahu medzi Slovenskou republikou a Kazašskou republikou platnosť Dohody medzi vládou Československej socialistickej republiky a vládou Zväzu sovietskych socialistických republík o leteckej doprave, podpísanej v Moskve dňa 22. novembra 1966.

          Dané   v   ..............   dňa   .............  200...  v   dvoch pôvodných vyhotoveniach, každé v slovenskom, kazašskom a anglickom jazyku, pričom všetky tri znenia sú rovnako autentické. 
V prípade rozdielnosti výkladu tejto dohody je rozhodujúce znenie v anglickom jazyku.

 Za vládu                                                                  Za vládu
 Slovenskej republiky                                              Kazašskej republiky

P R Í L O H A

Plán  trás

k  Dohode  medzi  vládou  Slovenskej   republiky 
a   vládou  Kazašskej republiky o leteckej doprave

1. Časť

Letecké spoločnosti určené vládnymi orgánmi civilného letectva Slovenskej republiky sú oprávnené poskytovať letecké dopravné služby na určených trasách:

body na území                 body na území           medziľahlé body         body za
Slovenskej republiky        Kazašskej republiky
____________________________________________________________________________

akýkoľvek bod                  akýkoľvek bod

2. Časť
         
Letecké spoločnosti určené vládnymi orgánmi civilného letectva Kazašskej republiky sú oprávnené poskytovať letecké dopravné služby na určených trasách :

body na území                 body na území             medziľahlé body        body za
Kazašskej republiky         Slovenskej  republiky
____________________________________________________________________________

akýkoľvek bod                  akýkoľvek bod

Poznámka:
Body za a medziľahlé body budú určené neskôr na základe dohody vládnych orgánov civilného letectva oboch zmluvných strán.